रामनगर नगरोटे दे उत्तरै च प्हाड़ियें दा इक सिलसिला ऐ जिसी ‘घलून धार’ आखदे न। रामनगर कसबा इक उच्चे पठार-जन मदानै पर बस्से दा ऐ जेदी लम्बाई कोई डिड्ड मील ते चुड़ाई अध्दा मील होनी ऐ। मदानै दे पच्छम च इक गैह‌्‌‌‌रा नाला ऐ जेह‌्ड़ा घलून धारै थमां निकलदा ऐ ते रामनगर दे पासे गी बगदा ऐ। पूर्व दी दिशा च 5000 फुट तक्करै दी बुलन्दी आलियां पहाड़िया न जिन्दे पर चीड़ें दे घने जंगल न। इन्दे च कुतै-कुतै निक्के-निक्के ग्रां बस्से दे लभदे न। रामनगरै दे पठार गी अगर चऊं हिस्सें च बंडेआ जा तां उप्परले, सज्जे हत्थै आले हिस्से च राजा सुचेतसिंह ते राजा रामसिंह दे मैह‌्ल बने दे न जिन्दे ख’ल्लें इक बाग ऐ जिस च इक बारादरी बनी दी ऐ। खब्बे हत्थै आले हिस्से च नां कोई परानी अमारत ऐ ते नां गै अबादी। उस पासै सिर्फ महा. हरीसिंह दे समे दा इक डाक-बगंला ऐ। एदे ख’ल्लें सज्जे हत्था आले हिस्से च अज्जै दा सामनगर शैह‌्‌‌र बस्सेदा ऐ ते खब्बे हत्था आले हिस्से च बन्दरालता राजनंश दे समे दे खंडरातें दे किछ नशान मिलदे न जेह‌्ड़े बल्लें-बल्लें लुप्त होआ करदे न। इस मदानी पठार दे ठीक मझाटै राजा सुचेतसिंह दा बनवाए दा इक किला ऐ जेह‌्ड़ा पराने बन्दराल-काल दे किले दियें गै नीहें पर बनाया गेदा ऐ। किले दे सामनै रानी गुलेरी ते ओदयें दौं दासियें दियां समाधां न। रानी ते ए दी दासियां राजे दी मौती दी खबर सुनियै सन् 1844 च सती होई गेइयां हां। किले दे ख’ल्लें डूंह‌‌‌्गे नाले च प्राचीन काल दियां मतियां सारियां बौलियां न जेह्‌‌‌‌ड़ियां इस बेल्लै खराब हालती च न।